**Marshall Bruce Mathers III** (s. 17. lokakuuta 1972 Saint Joseph, Missouri, Yhdysvallat), tunnetaan esiintyjänimellä **Eminem** (tyyliteltynä **EMINƎM**), on yhdysvaltalainen Grammy-palkittu rap-artisti, musiikkituottaja ja näyttelijä sekä Oscar-voittaja.

Nielsen Soundscanin suorittaman tutkimuksen mukaan hän on 2000-vuosikymmenen myydyin artisti. Eminem on myös kaikkien aikojen myydyin rap-artisti ja samalla yksi maailman myydyimmistä artisteista; hänen levyjään on myyty maailmanlaajuisesti 172 miljoonaa kappaletta. *Rolling Stone* on kutsunut Eminemiä hip hopin kuninkaaksi.

Elämäkerta
----------

### Varhainen elämä

Marshall Bruce Mathers III syntyi 17. lokakuuta 1972 Saint Josephissa, Missourissa. Hänellä on englantilais-skotlantilais-puolalais-sveitsiläis-luxemburgilaiset sukujuuret. Hänen isänsä Marshall Mathers, jr. jätti poikansa tämän ollessa 18 kuukauden ikäinen. Tämän jälkeen Mathers asui äitinsä Debbie Mathers Briggsin kanssa. Debbie käytti Eminemin nuoruuden aikoihin diatsepaamia huumaustarkoituksessa. Perhe muutti noihin aikoihin useasti ja Eminem tunsi olonsa kaveripiirissään ulkopuoliseksi. Eminemin ollessa 11-vuotias perhe asettui työväenluokkaiseen naapurustoon Detroitiin. Valkoihoisena hän erottui joukosta pääosin afroamerikkalaisten asuttamalla alueella, ja hän joutui kiusaamisen, rasismin ja väkivallan kohteeksi.

Rap-musiikin tekemisen Eminem aloitti 14-vuotiaana räppäämällä paikallisilla pikkuklubeilla. Hänen alkuperäinen taiteilijanimensä oli *M&M*. Koska rap-musiikki tuolloin oli pääasiassa mustien tekemää, Eminem päätti todistella taitojaan erilaisissa battleissa. Hän ei menestynyt high schoolissa ja lopetti sen käymisen yhdeksännellä luokalla, uusittuaan sen kolmesti. Tästä huolimatta Eminem loi high school -vuosinaan joitakin vahvoja ystävyyssiteitä; hän tapasi koulussa vaimonsa Kimberly "Kim" Scottin sekä myöhemmin rap-uraa luoneen Proofin. Koulun jälkeen Eminem seurusteli Kimin kanssa. Heidän yhteinen lapsensa, Hailie Jade Scott, syntyi joulukuussa 1995.

Eminem keräsi mainetta underground-artistina ja julkaisi ensimmäisen omakustannealbuminsa *Infinite* vuonna 1996. Levy myi heikosti ja suhde Kimin kanssa päättyi sen myötä. Eminem yritti itsemurhaa parasetamolin yliannostuksella siinä kuitenkaan onnistumatta. Myöhemmin Kim ja Eminem alkoivat seurustella uudelleen ja pari meni naimisiin 14. kesäkuuta 1996.

### Nousu kuuluisuuteen

Vuonna 1996 hän kuului D12-yhtyeeseen ystävänsä Proofin kanssa, mutta ei ollut aluksi paljoakaan mukana yhtyeen toiminnassa. Vuonna 2001 Eminem liittyi Proofin kanssa takaisin perustamaansa D12:een ja tuotti yhteyeen jäsenen Denaun Porterin kanssa D12:n läpimurtoalbumin Devils Nightin. Vuonna 1997 Eminem julkaisi toisen omakustannelevytyksen, *The Slim Shady EP:n*. Rap-tuottaja Dr. Dre sai kopion levystä ja suostui allekirjoittamaan levytyssopimuksen Eminemin kanssa, kun tämä sijoittui toiseksi Rapin olympialaisten freestyle-kategoriassa Los Angelesissa, Kaliforniassa. Eminemin ensimmäinen Dr. Dren tuottama albumi *The Slim Shady LP* julkaistiin vuonna 1999. Levy myi kolminkertaista platinaa ja seuraava levy *The Marshall Mathers LP* julkaistiin jo seuraavana vuonna. *The Marshall Mathers LP:tä* on myyty noin 20 miljoonaa kappaletta, ja siltä julkaistiin useita singlejä, muun muassa "The Real Slim Shady", "Stan" ja "The Way I Am".

Menestyksestään huolimatta Eminem ajautui ongelmiin poliisin kanssa. Kesäkuussa 2000 hän uhkaili käsiaseella Insane Clown Posse -yhtyeessä toiminutta avustajaa Douglas Dailia, jonka kanssa hänellä oli ollut aiemmin riitoja. Seuraavana päivänä Eminem näki vaimonsa Kimin suutelemassa John Guerrera -nimisen miehen kanssa. Tästä suuttuneena hän päätyi uhkailemaan Guerreraa lataamattomalla 9 mm käsiaseella. Tämän jälkeen Eminem pidätettiin ampuma-aserikoksista ja pahoinpitelyistä epäiltynä. Vaikka pahoinpitelysyytteistä luovuttiin, tuomittiin hänet yhteensä kolmen vuoden ehdolliseen vankeuteen ja 100 000 dollarin korvauksiin. Kuukautta myöhemmin Kim yritti itsemurhaa. Parin yhteinen lapsi Hailie määrättiin lukuisten oikeudenkäyntien jälkeen yhteishuoltajuuteen vuonna 2001. Kimin ja Eminemin suhde alkoi välillä uudestaan, mutta päättyi kuitenkin jälleen; he ottivat virallisen avioeron vasta vuonna 2006.

Samoihin aikoihin Eminem esiintyi elokuvissa *Da Hip Hop Witch* ja *Mä ja mun pomo*. Lisäksi Eminem esiintyi pääosassa omaan elämäänsä löyhästi perustuvassa elokuvassa *8 Mile*. Seuraavana vuonna hän julkaisi singlen "Without Me*"*, joka nousi toiseksi Yhdysvaltain Billboard-listalla ja julkaisi vielä kaksi menestysalbumia, *The Eminem Show* (2002) ja *Encore* (2004) ennen siirtymistään hiljaiselolle.

### Hiljaiselo ja paluu julkisuuteen

Eminem esiintymässä vuonna 2005.
*Encoren* jälkeen Eminem julkaisi kokoelma-albumin *Curtain Call: The Hits* (2005), ennen kuin vetäytyi julkisuudesta. Hän nousi nopeasti takaisin julkisuuteen, kun hänen läheinen ystävänsä ja D12-yhtyeen toinen perustaja Proof ammuttiin kuoliaaksi detroitilaisessa yökerhossa. Eminem vetäytyi tekemään uutta albumiaan, *Relapsea*. Albumi julkaistiin 15. toukokuuta 2009 ja se menestyi edellisten albumien tapaan loistavasti myyden kaksinkertaista platinaa. Vuonna 2010 Eminem julkaisi albuminsa nimeltään *Recovery*, jota on myyty maailmanlaajuisesti noin 10 miljoonaa kappaletta, joista noin 4,5 miljoonaa kappaletta pelkästään Yhdysvalloissa. Levy teki Eminemistä ensimmäisen artistin, jonka levyä on myyty Yhdysvalloissa yli miljoona kappaletta digitaalisessa muodossa.

Toukokuussa 2012 Eminem vahvisti työstävänsä kahdeksatta studioalbumiaan. Albumin nimi on *The Marshall Mathers LP 2* ja se julkaistiin 5. marraskuuta 2013.  Albumi on jatko-osa vuonna 2000 julkaistulle *The Marshall Mathers LP* -albumille. The Marshall Mathers LP 2 -albumi oli lokakuuhun 2021 mennessä myynyt pelkästään Yhdysvalloissa nelinkertaista platinaa, mikä teki siitä Eminemin parhaiten Yhdysvalloissa myyneen levyn sitten vuonna 2005 julkaistun Curtain Call -albumin..

Marraskuussa 2014 julkaistiin kokoelma-albumi *Shady XV*, joka oli lokakuuhun 2021 mennessä myynyt Yhdysvalloissa kultaa. Levyllä esiintyy Eminemin lisäksi Shady Recordsin artisteja, kuten D12 ja Yelawolf. Vuonna 2015 Eminem toimi *Southpaw* -elokuvan soundtrackin vastaavana tuottajana. Hän teki albumille kappaleet "Kings Never Die" ja "Phenomenal".

Eminem julkaisi Donald Trumpia kritisoivan kappaleen "Campaign Speech" lokakuussa 2016, ja ilmoitti työskentelevänsä uuden albumin parissa. Vuoden 2017 helmikuussa Eminem oli mukana Big Seanin kappaleella "No Favors", jossa hän kutsui juuri presidentin virkaan astunutta Trumpia "ämmäksi". Saman vuoden lokakuussa hän jatkoi poliittista teemaa BET Hip Hop Awardsissa esitetyssä freestylessä, jossa hän kritisoi Trumpia ja otti kantaa rasismiin. Marraskuussa Eminem julkaisi singlen "Walk on Water". 7. joulukuuta 2017 Eminem julkaisi kappaleen "Untouchable", jossa hän käsitteli afroamerikkalaisten kohtaamaa rotusyrjintää.

Eminem yhdeksäs albumi *Revival* julkaistiin 15. joulukuuta 2017. 23. joulukuuta 2017 singlelle "Walk on Water" julkaistiin musiikkivideo. 14. helmikuuta 2018 Eminem julkaisi musiikkivideon kappaleelle "River", jolla on mukana vierailemassa Ed Sheeran. 3. huhtikuuta 2018 kappaleelle "Framed" julkaistiin musiikkivideo. Revival-albumin myynti ylitti Yhdysvalloissa kultalevyn rajan syyskuussa 2018.

31. elokuuta 2018 Eminem julkaisi kymmenennen studioalbuminsa *Kamikaze*, joka sisältää myös *Venom*-elokuvan tunnuskappaleen. Dr. Dre toimi albumin vastaavana tuottajana. Kamikaze-levy myi Yhdysvalloissa julkaisuvuonaan platinaa.

Vuonna 2020 Eminem julkaisi teema-albumit *Music to Be Murdered By* ja *Music to Be Murdered By - Side B*. Music to Be Murdered By -albumin myyntimäärä ylitti Yhdysvalloissa kultalevyn rajan maaliskuussa 2020.

Musiikki
--------

Eminemin logo
### Alter-egot ja sanoitukset

Eminem tunnetaan alter egojen käyttämisestä kappaleidensa sanoituksissa. Tunnetuin näistä on Slim Shady, jota *Time*-lehti kuvaili Eminemin "raivoavaksi fantasia-idiksi". Eminemin Slim Shady -kappaleita ovat esimerkiksi "The Real Slim Shady" ja "Without Me". Toinen hänen persoonistaan on Eminem, joka on *Time*-lehden mukaan "räppäri, jolla on ongelmia lain kanssa, ongelmallinen avioliitto ja hajua politiikasta." Esimerkkinä Eminemin kappaleista on "White America", jossa hän käsittelee julkisuuttaan ja asemaansa puheenaiheena.

Kaikkien persoonallisuudet juontuvat Marshall Mathersista, joka on "haavoittunut ydin" ja "epävarma lapsi". *Time*-lehti on kutsunut Marshallia myös "syvästi haavoittuneeksi" ja "henkilöksi, joka vihaa vanhempiaan ja rakastaa tytärtään". Marshall Mathers -kappaleissaan Eminem on esimerkiksi sanonut toivovansa isänsä kuolevan ja levyttänyt tyttärestään kertovan kappaleen "Hailie's Song". Kappaleessaan "Kim" hän tappaa silloisen vaimonsa ja lapsensa äidin Kimin.

### Syytökset homovastaisuudesta

Eminemin sanoituksia on usein kritisoitu muun muassa niiden homovastaisuuden vuoksi. Useat homojen oikeuksia kannattavat järjestöt ovat protestoineet Eminemiä vastaan varsinkin hänen uransa alkuvaiheilla; vuonna 2001 brittiläinen OutRage!-ryhmä osoitti mieltään Eminemin konsertin sisäänkäynnin luona. Valmistellessaan seuraavaa konserttiaan Britanniassa, Eminem sopi ensin aktivistijärjestöjen kanssa, ettei esittäisi konsertissa homovastaisia kappaleita.

Eminem itse on vastannut sanoituksiaan koskevaan kritiikkiin sanomalla, ettei hänen kappaleidensa sisältöjä tulisi ottaa liian vakavasti. Kesäkuussa 2010 Eminem ilmoitti julkisesti kannattavansa homoavioliittoja. Saman vuoden lokakuussa hän sanoi 60 Minutes -ohjelman haastattelussa, että mustien räppäreiden sanoituksiin ei puututa samalla tavalla kuin hänen sanoituksiinsa. Samassa haastattelussa Eminem toteaa, että ihmisten tulisi tehdä ero häneen artistina ja häneen ihmisenä.

Merkitys
--------

Eminem-graffiti Shanghaissa.
Eminemin albumeja on myyty maailmanlaajuisesti yli 100 miljoonaa kappaletta. Hän oli Lady Gagan ja Justin Bieberin jälkeen kolmas henkilö, joka ylitti miljardin katsojan rajan Vevo-tilillään YouTube-videopalvelussa. *Rolling Stone* -lehti on rankannut Eminemin kaikkien aikojen 83. parhaaksi muusikoksi. Vuonna 2012 Eminem oli ensimmäinen artisti, joka saavutti yli 60 miljoonaa tykkäystä Facebookissa ja oli tuolloin Facebookin suosituin henkilö.

Eminem ja Jay Z ovat ainoita yli 100 miljoonan myydyn levyn rajan ylittäneitä rap-artisteja.*lähde?*

Eminemin vuoden 2000 kappale "Stan" aiheutti myöhemmin *stan*-nimisen slangi-ilmauksen, joka merkitsee yli-innokasta ihailijaa ja on sävyltään halventava. Sana lisättiin Oxford English Dictionary -sanakirjaan vuonna 2017 ja Merriam–Webster-sanakirjaan vuonna 2019.

### Palkinnot

*Pääartikkeli: Luettelo Eminemin palkinnoista ja ehdokkuuksista*
* Oscar-gaala 2002: Paras laulu. (*8 Mile*: "Lose Yourself").
* American Music Awards -gaala 2010: Paras miespuolinen rap/hip-hop -artisti.
* MTV Europe Music Awards -gaala 2010: Paras rap/hip-hop -artisti.
* Billboard Music Awards -gaala 2011: Paras artisti, paras miesartisti sekä paras rap-albumi.
* Eminem on tehnyt kappaleellaan Rap God Guinness World Records -ennätyksen, joka on "eniten sanoja sisältävä hittikappale". Kappaleessa on 1560 sanaa, keskimäärin 4,28 sanaa sekunnissa.

Diskografia
-----------

### Studioalbumit

* *Infinite* (1996)
* *The Slim Shady LP* (1999)
* *The Marshall Mathers LP* (2000)
* *The Eminem Show* (2002)
* *Encore* (2004)
* *Relapse* (2009)
* *Recovery* (2010)
* *The Marshall Mathers LP 2* (2013)
* *Revival* (2017)
* *Kamikaze* (2018)
* *Music to Be Murdered By* (2020)
* *Music to Be Murdered By - Side B (Deluxe Edition)* (2020)

**Yhteistyöalbumit**

* *Eminem Presents: The Re-Up (Shady Recordsin kanssa)* (2006)
* *Hell: The Sequel* (Royce da 5'9"in kanssa) (2011)
* *ShadyXV* (Shady Recordsin kanssa) (2014)

### EP:t

* *The Slim Shady EP* (1997)

### Mixtapet

* *Straight From The Lab* (2003)
* *Straight From The Lab Part 2* (2011)

**Kokoelma-albumit**

* *Curtain Call: The Hits* (2005)
* *Curtain Call 2* (2022)

Lähteet
-------

1. 1 2 3 4 5 6 7 8 9 10 11 12  Eminem's Biography *Foxnews.com*. Viitattu 18.11.2010. (englanniksi)
2. 1 2 3 4  Eminem Biography *Biography.com*.  Arkistoitu 31.8.2010. Viitattu 18.11.2010. (englanniksi)
3. ↑  Eminem – Statistic Brain (Arkistoitu – Internet Archive) (englanniksi)
4. ↑  Introducing the King of Hip Hop – Rolling Stone (Arkistoitu – Internet Archive) (englanniksi)
5. ↑  Jack Westerfil: *Biography of Eminem: The life and times of Eminem, in one convenient little book.*. .
6. 1 2  Eminem Family Tree *Eminem.net*.  Arkistoitu 20.11.2010. Viitattu 18.11.2010. (englanniksi)
7. ↑  Anthony Bozza: Eminem Blows Up *Rolling Stone*.  29.4.1999. Viitattu 21.8.2018. (englanniksi)
8. 1 2  Aino Haili: Erikoisartikkeli: Kuinka läpi elämänsä kiusatusta ja pahoinpidellystä pojasta tuli räpin kuningas – Eminemin elämäntarina *mtvuutiset.fi*.  28.7.2018. Viitattu 19.12.2018.
9. ↑  Gold & Platiniums *RIAA*. Viitattu 19.11.2010. (englanniksi)
10. ↑  Hip Hop Album Sales: The Week Ending 9/25/2011 *hiphopdx.com*.  28.9.2011. Viitattu 11.8.2012. (englanniksi)
11. ↑  Tämä rääväsuu rikkoi digimyyntiennätyksen *YLE X*.  7.6.2011. Viitattu 7.6.2011.
12. ↑  Rosenberg, Peter: Eminem Confirms Slaughterhouse on Summer Jam and he's starting his new album! *HOT 97FM*.  24.5.2012.  (englanniksi)
13. ↑   *christianpost.com*. Viitattu 07.11.2013. (englanniksi)
14. ↑  Eminem Exclusive: Slim Shady on His New LP *Rolling Stone*.  Arkistoitu 25.10.2013. Viitattu 10.12.2017.
15. 1 2 3 4 5  Gold & Platinium: Eminem *RIAA*. Viitattu 27.10.2021. (englanniksi)
16. ↑  EMINEM - SHADYXV - DETAILS RELEASED *www.eminem.com*.  Arkistoitu 22.8.2017. Viitattu 10.12.2017. (englanniksi)
17. ↑  Eminem reveals tracklist for 'Shady XV' compilation album - NME *NME*.  30.10.2014. Viitattu 10.12.2017. (englanniksi)
18. ↑  Eminem presents 'Southpaw' soundtrack – stream new album online - NME *NME*.  25.7.2015. Viitattu 10.12.2017. (englanniksi)
19. ↑  Eminem announces new album with manic 8 minute 'Campaign Speech' bashing Trump *nordic.businessinsider.com*. Viitattu 10.12.2017.
20. ↑  Ann Coulter Calls Eminem An 'Idiot' in Response to Him Rapping About Her *Complex*. Viitattu 10.12.2017. (englanniksi)
21. ↑  Eminem antaa kyytiä uudella freestylella – kutsuu Donald Trumpia nartuksi ja lyttää siinä sivussa kaikki Trumpia kannattavat faninsa - Rumba.fi *Rumba.fi*. Viitattu 10.12.2017.
22. ↑  Eminem Explains Why He Turned To Beyoncé For 'Walk On Water' *ladbible.com*.  20.11.2017. Viitattu 10.12.2017. (englanniksi)
23. ↑  Eminem dissaa rasismia ärhäkällä uudella biisillä - "Joskus on aikoja, jolloin olen hävennyt olla valkoinen jätkä" - Rumba.fi *Rumba.fi*. Viitattu 10.12.2017.
24. ↑  Everything We Know About Eminem’s New Album Revival *Spin*.  8.12.2017. Viitattu 10.12.2017.
25. ↑  Eminemin henkilökohtaiseen biisiin henkilökohtainen video - Beyoncé-duo Walk On Water pohdiskelee mitä on olla Eminem - Rumba.fi *Rumba.fi*. Viitattu 25.12.2017.
26. ↑  Eminem Chronicles Bleak Love Triangle in 'River' Video With Ed Sheeran *Rolling Stone*.  Arkistoitu 15.2.2018. Viitattu 15.2.2018.
27. ↑  Eminem Escapes From an Asylum in Twisted Visual for 'Framed': Watch *Billboard*. Viitattu 7.4.2018.
28. ↑  Eminem julkaisi yllättäen uuden albumin Kamikaze *Findance.com*.  31.8.2018. Viitattu 31.8.2018.
29. ↑  Hughes, William: Eminem drops a surprise album, raps about Venom *News*. Viitattu 31.8.2018. (englanniksi)
30. ↑  McCormick, Neil: Eminem's Music to Be Murdered By: Side B is a musical whoopie cushion for his most loyal fans *The Telegraph*.  18.12.2020. Viitattu 22.12.2020. (englanniksi)
31. 1 2 3  Tyrangiel, Josh: Music: The Three Faces Of Eminem *Time (Time.com)*.  3.6.2002.  Arkistoitu 4.2.2011. Viitattu 6.6.2011. (englanniksi)
32. ↑  Cleaning Out My Closet: *I wonder if he even kissed me goodbye, No I don't; on second thought, I just fucking wish he would die!*
33. ↑  Kim: *So now they both dead and you slash your own throat, So now it's double homicide and suicide with no note* ... *NOW BLEED! BITCH BLEED! BLEED! BITCH BLEED! BLEED!*"
34. ↑  Criminal: *Whether you're a fag or lez, or the homosex, hermaph or a trans-a-vest, Pants or dress - hate fags? The answer's "yes", Homophobic? Nah, you're just heterophobic*
35. 1 2 3  Eminem on 60 Minutes: I’m Not Homophobic, Misogynist *news.softpedia.com*. Viitattu 8.8.2011. (englanniksi)
36. ↑  Eminem Agrees To Drop Anti-Gay Lyrics For UK Return *hiphop-n-more.com*. Viitattu 19.11.2010. (englanniksi)
37. ↑  Rapper Eminem Agrees, Gay Marriage Should Be Legal *Ontopmag.com*. Viitattu 19.11.2010. (englanniksi)
38. ↑  #6 - EMINEM - NET WORTH $120 MILLION *celebritynetworth.com*. Viitattu 11.8.2012. (englanniksi)
39. ↑  Gensler, Andy: Eminem Passes 1 Billion YouTube Views *Billboard.com*.  22.2.2011. Viitattu 14.6.2011. (englanniksi)
40. ↑  100 Greatest Artists: Eminem *rollingstone.com*. Viitattu 8.8.2011. (englanniksi)
41. ↑  Eminem is the first artiste to hit 60m fans on FB *radioandmusic.com*.  27.7.2012. Viitattu 31.7.2012. (englanniksi)
42. ↑  Eminem-Inspired Use of ‘Stan’ Added to Merriam-Webster’s Dictionary *Rolling Stone*.  24.4.2019. Viitattu 16.1.2022. (englanniksi)
43. ↑  American Music Awars -palkitut Ilta-Sanomat.  Arkistoitu 23.11.2010. Viitattu 22.11.2010.
44. ↑

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Eminem**.
* Viralliset kotisivut
* Eminem Internet Movie Databasessa. (englanniksi)

Eminem

|  |  |
| --- | --- |
| Studioalbumit | 
* *Infinite*
* *The Slim Shady LP*
* *The Marshall Mathers LP*
* *The Eminem Show*
* *Encore*
* *Relapse*
* *Recovery*
* *The Marshall Mathers LP 2*
* *Revival*
* *Kamikaze*
* *Music to Be Murdered By*
* *Music to Be Murdered By - Side B*

 |
| Elokuvat | 
* *Da Hip Hop Witch*
* *Up in Smoke Tour*
* *The Slim Shady Show*
* *Mä ja mun pomo*
* *8 Mile*
* *50 Cent: The New Breed*
* *Crank Yankers*
* *Funny People*
* *Have Gun - Will Travel*
* *Southpaw*
* *Shady Talez*

 |
| Muut | 
* Palkinnot
* Shady Records
* Shade 45
* D12
* The Way I Am

 |



|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
	+ 2
	+ 3
* VIAF

 |
|  |
| Kansalliset | 
* Norja
* Chile
* Espanja
* Ranska
* BnF data
* Saksa
* Italia
* Israel
* Suomi (KANTO)
* Yhdysvallat
* Ruotsi
* Latvia
* Japani
* Tšekki
* Korea
* Kroatia
* Alankomaat
* Puola
* Venäjä

 |
|  |
| Tieteilijät | 
* ORCID

 |
|  |
| Taiteenala | 
* Emmy Awards
* Grammy Awards
* MusicBrainz

 |
|  |
| Henkilöt | 
* Deutsche Biographie
* Trove

 |
|  |
| Muut | 
* Europeana
* SNAC
* IdRef

 |

 |